Genade | MaanKind
Boekemakranka, Droom, eBoeke, Genade, Kleinmond Self-Catering Accommodation, Thank You God
Mense kyk na hierdie foto wat ons eergister in Hermanus geneem het, en luister na ons rondritsery, en wonder of ons nie werk nie! Die waarheid is natuurlik dat ons werk as ander af het en vakansietye werk ons baie hard. Sit ook maar dadelik die romantiese prentjie wat jy het van 'n Gastehuis-by-die-see uit jou kop. Die werklikheid van storte skoonhou en beddegoed was en stryk (en die gebou skoon en heel en bowenal Oranje hou) lyk heel anders!
Vir my kinders het ek altyd die volgende gepreek:
Leer asseblief – Leer bleddie hard
Werk asseblief – Werk jou alie af
Beplan asseblief – Beplan deeglik
Spaar asseblief – Spaar alles wat jy kan
En bowenal – Wéét wat jy wil hê
Hóór nou vandag vir julle tannie MaanKind. Doen hierdie dinge, want dis die enigste manier wat jy eendag vryheid gaan smaak om te kan doen net wat jy wil. Waar jy wil. En saam met wie jy wil.
(En nee daar is nie fout nie, ek het 'n wonderlike week agter die blad, en ek is net dankbaar daaroor)
Vanoggend toe MaanMan vir my tee bring, kry hy my teen die kussings met 'n klomp droomboeke om my, my BlackBerry wat goeie nuus oor verkope van eBoeke gebring het, my Kindle waarop ek besig was om na iets te kyk, en toe bars ek summier in trane uit. Van blydskap oor my lewe. En toe ek opstaan, is dit koud en nat, MY weer!
'n Klein Genade
Arabella, Dankie, Genade, verjaar
Soms kry mens 'n onverwagse klein genade, sommer so uit die bloute. Gister het ek so een gekry. As deel van my verjaarsdagwens, het hierdie een in my posbus beland. Vriendin Christelle het die moeite gedoen om my naam vir 'n barista te spel (glo my, mens moet, anders kry jy Trisha, Tricia, Trish Trissa) en met goeie gedagtes net vir my haar oggendkoffie gedrink.
Dan het ek ook wakker geword met 'n heurlike reuk in my neusgate. My liewe MaanMan bring elke oggend vir my tee in die bed, en hy het gedink hy sprei sommer sy goeie wense op 'n sigbare manier, deur vir my 'n wierookstokkie op te steek voordat hy my tee bring. As 'n liefste kleinkind al ooit vir jou oor die foon gesing het Happy Birthday liewe oumie, sal jy weet wat dit aan jou hart doen. En verstaan hoe jy smelt as sy dan sê, maar ouma ek wil ook nou vir jou my Vlinder-liedjie sing (Sy is in die Vlinder-klassie)
Die hordes briefies, oproepe, sms'e met persoonlike wense het darem om fair te wees ook ingesluit:
'n Dronkerige oproep van 'n makelaar'vriend' (ha-ha op 55 kan mens se RA mos uitbetaal…)
Generiese SMS'e van my oogkundige, en van my bank. Wat hulle nie weet nie, ek is op pad om te gaan reël vir my gratis bankdienste!
Dit was 'n lieflike dag, met fone wat aanhou lui, en hordes wonderlike wense. Ek is skatryk. My hart was vol (en week). Baie dankie aan elke een wat gehelp het om my dag baie spesiaal te maak.
Om dit af te sluit, het ons hierheen gegaan vir High Tea. 'n Eerste vir my.
Al is mens soms oorweldig deur die wêreld, deur donker energie wat jou probeer verswelg, kom daar onverwagse klein genades wat opmaak vir alles anders.